Riba Diabierna 19 di april 2024 den su reunion general di miembrecia, a elegi e hunta di directiva di Aruba Trade and Instustry Association (ATIA). Durante e prome encuentro di e hunta di directiva nobo a elegi e hunta di directiva diario esta e "Daily Board" pa 2024 – 2025.
Mester indica cu e "Daily Board" ta wordo forma pa e siguiente posicion nan: Presidente, Vice Presidente, Tesorero, y Secretario. E hunta a elegi Sr. Danilo Werleman como su presidente nobo. Tambe a re-eligi, Sra. Gina Habibe como vice-presidente y Sr. Enrique "Tito" de Cuba como secretario y Andrew Harms, como tesorero respectivamente. Tambe a elegi e reémplasante nan di e tesorero y secretario kenda nan ta Sr. Fred Steeghs y Sra. Jenniffer Figaroa-Guzman respectivamente.
Director di ATIA ta sumamente contento cu e "Daily Board" cu lo dunele guia den aña 2024 y 2025, sigur un aña yen di reto, entre otro e situacion cu nos mercado laboral ta aden awo unda no tin suficiente hende pa traha y tin hopi projecto nobo na caminda. E escaces di labor tin un efecto directo y indirecto riba comercio y economia di Aruba. ATIA, awo especialmente, su expertonan ta deliberando solucionnan practico y innovativo pa por alivia temporalmente e escaces aki. Tambe ATIA lo forma parti di un task force, unda hunto cu sindicato y gobierno lo presenta solucionnan temporal cu ta practico. Como gremio nos ta advoca pa e ley laboral bira uno mas moderno, agil y "performance based".
Banda di e retonan ATIA lo organisa diferente evento nan pa miembro y pa publico. Algun di e eventonan pa aña 2024 ta diferente business mixers, encuentro cu Departamento di Impuesto y Aduana, varios workshops y tambe e Networking event mas grandi di Aruba cu ta ATIA su Corporate event Annual. Finalmente, e director a informa cu e 2024 lo mira e regreso di LIDERA na September, un conferencia cu a impacta mas cu 800 persona na 2022. ATIA ta suplica pa sigui nan riba nan rednan social pa tur informacion.